google/wiki40b huggingface dataset:
ביורן אולבאוס

חייו

אולבאוס נולד בעיר גטבורג, אך את ילדותו עבר בוסטרוויק. עם תום שירותו הצבאי ניגש ללימודים אקדמיים באוניברסיטת לונד, שם למד מנהל עסקים ומשפטים.
את דרכו המוזיקלית החל אולבאוס בשנת 1966, עת הצטרף להרכב הוטנני סינגרס, שם גם הכיר את שותפו המוזיקלי לעתיד בני אנדרסון, ששימש כקלידן ההרכב. בעת צילומי תוכנית טלוויזיה הכיר אולבאוס את אנייטה פלטסקוג, לימים אשתו, שהייתה אז בת 19. זמן קצר לאחר מכן, הכיר אנדרסון את אנני-פריד לינגסטד - הצלע הרביעית באבבא.
בשנת 1969 החלה אבבא לפעול ולהצליח בעולם כולו. אולבאוס ואנדרסון שימשו בלהקה כנגנים, כמלחיני השירים וככותביהם, בעוד שנשותיהם משמשות כזמרות. עם פירוק הלהקה המשיכו השניים לעבוד יחדיו ופנו ליצירת מחזות זמר. השניים כתבו שלושה מחזות: "שח-מט" (1984), "כריסטינה מדובמולה" (1995) ו"מאמה מיה!" (2003). אולבאוס אף הקים את להקת המחווה ביורן אגיין בשנת 1988.
בשנת 1971 נשא אולבאוס את פלטסקוג לאשה, ובהמשך נולדו לשניים שני ילדים. בשנת 1980 הצמד התגרש, על אף שהסכים להמשיך ולשתף פעולה במסגרת הלהקה. בהמשך, בשנת 1981, נשא אולבאוס את מבקרת המוזיקה לנה שלרכה (Källersjö), ולשניים נולדו שתי בנות.
טים אלן

ביוגרפיה

אלן נולד בדנוור, קולורדו שבארצות הברית למשפחה נוצרית-אפיסקופלית. הוריו הם מרת'ה קת'רין, עובדת שירות ציבורי, וטימות'י דיק, סוכן נדל"ן. אביו נהרג בתאונת דרכים כשאלן היה בן 11. לאחר שנתיים נישאה אמו בשנית לאהוב נעוריה. משפחתו עברה לגור בדטרויט כשהיה בן 13. הוא למד בבית הספר התיכון סיהולם בבירמינגהם, מישיגן.
הוא למד באוניברסיטת מישיגן המרכזית, ולאחר מכן עבר לאוניברסיטת מישיגן המערבית ב-1974. מאוחר יותר זכה לתואר של כבוד (אירוע עליו בוססה עלילת פרק ב"שפץ ביתך").

קריירה

אלן התחיל את הקריירה שלו בתור סטנד-אפיסט. במסגרת התערבות עם חבר, השתתף בערב קומדיה במועדון בדטרויט. לאחר מכן עבר ללוס אנג'לס והצטרף שם לצוות מועדון הקומדי סטור. הוא התארח כסטנד-אפיסט בתוכניות אירוח ובתוכניות שונות נוספות.
אלן צבר פרסום רב כשעלתה הסדרה המצליחה "שפץ ביתך" ב-1991 ברשת ABC, בה גילם את טים טיילור, מנחה תוכנית "עשה זאת בעצמך" בטלוויזיה. הסדרה ירדה בשנת 1999.
ב-1994 שיחק בסרטו המצליח ביותר, "סנטה במשרה חלקית" והוציא ספר רב-מכר בשם "Don't Stand Too Close to a Naked Man".
ב-1995 דיבב את קולה של הדמות באז שנות-אור (Buzz Lightyear) בסרט האנימציה שובר הקופות "צעצוע של סיפור" של דיסני, ובסרטי ההמשך.
בשנת 2010 ביים את סרטו הקולנועי הראשון "מטורף מבחוץ", קומדיה בכיכובם של ג'יי קיי סימונס וסיגורני ויבר. 
בשנים 2011-2017 כיכב בתור מייק בקסטר בסיטקום "גבר מי שנשאר אחרון" של רשת ABC, לצד הקטור אליזונדו. ב-2018 רשת FOX גילתה שהיא הולכת להמשיך את הסדרה בכיכובו עם עונה חדשה.

חיים אישיים

אלן התחתן עם לורה דיבל ב-7 באפריל 1984. בשנת 1989 נולדה בתם היחידה וב-2003 הם התגרשו. בעבר ניהלה דיבל חברת כלי עבודה שנושאים את שמו של אלן. ב-7 באוקטובר 2006 התחתן אלן עם בת זוגו השחקנית ג'יין היידוק.
אלן הוא רפובליקני, והוא תמך במתמודדי המפלגה לבחירות 2016 ג'ון קייסיק, ולאחר מכן בדונלד טראמפ.
ב-2 באוקטובר 1978 נעצר אלן בשדה התעופה הבינלאומי קלמזו-בטל קריק, ארצות הברית על אחזקת 1.4 פאונד של קוקאין. הוא הלשין על סוחרי סמים אחרים על מנת להקטין את עונשו ממאסר עולם לשלוש עד שבע שנים, מהן ריצה לבסוף 28 חודשים בבית הסוהר בסנדסטון, מינסוטה. ב-24 במאי 1997 נעצר אלן בשעת נהיגה תחת השפעת אלכוהול. הוא הודה באשמה ונגזרו עליו קנס ומאסר על תנאי. עקב כך נדרש להיכנס לטיפול.
אמיר מח'ול

ריגול לטובת חזבאללה

בתחילת מאי 2010, מספר ימים לאחר מעצרו של ד"ר עומר סעיד מכפר כנא, נעצר מח'ול על ידי השב"כ. נגד מח'ול וסעיד הוגש כתב אישום המייחס למח'ול ריגול חמור והעברת מידע על שני מתקנים ביטחוניים לידי סוכן של חזבאללה. במשך 12 יום לאחר מעצרו נמנעה ממח'ול פגישה עם עורך דינו והוא אף התלונן כי עונה בחקירתו. במהלך חקירתו הודה מח'ול כי בשנת 2008 נפגש בדנמרק עם מפעיל סוכנים של חזבאללה והסכים לאסוף מודיעין בישראל עבור חזבאללה, אולם לאחר הגשת כתב האישום טען שההודאה נמסרה תחת לחץ. ב-27 באוקטובר 2010 הודה מח'ול בבית המשפט, במסגרת עסקת טיעון, בעבירות ריגול וריגול חמור, מגע עם סוכן חוץ וקשירת קשר לסייע לאויב. ב-30 בינואר 2011 נגזרו על מח'ול 9 שנות מאסר בפועל ושנה אחת של מאסר על תנאי לעבירה דומה.
ב-5 במאי 2019 שוחרר מהכלא.
רעמסס השני (טנק)

רקע

במהלך שנים רבות היה מושתת חיל השריון המצרי על טנקי ה-T-54 הסובייטים מתוצרת ברית המועצות. לאור התיישנותם, והתקרבותה של מצרים למערב, החלה מצרים לקלוט נשק מערבי בעיקר מתוצרת אמריקאית, ובין היתר מצרים קיבלה מאות טנקי M-60 פטון אמריקאים החל משנת 1979 ועד לשנת 1988, והם הפכו לעמוד השדרה של השריון המצרי. בשל כך, רצתה מצרים להחליף חלק מחלקי ה-T-54 לחלקים זהים לאלו של הפטון. 
בשל העובדה כי הצבא המצרי רצה אחידות בדגמי הטנקים, במטרה להקל את הנטל הלוגיסטי, ומאחר וטנקי הפטון הוכחו כמוצלחים עבור המדינה. מצרים חתמה בשנת 1984 עם חברת בת של קרייזלר חוזה על שדרוג של הטנקים, שהיו עתידים להיקרא T-54E (משמעות ה-E היא Egypt). בשנת 1990 החלו הניסויים באב טיפוס, אך התוכנית התעכבה בשל רצון של מצרים לטנק מערכה חדש. לבסוף, לאחר עיכובים רבים, ההשבחה יצאה לדרך בשנת 2004, ועד לשנת 2005 נסתיימה ההשבחה שבמהלכה הושבחו 425 טנקים מצרים, שזכו לכינוי רעמסס השני (Ramses II).

תהליך ההשבחה

למעשה, תותח הטנק והמנוע היו אמורים להיות מוחלפים לאלו של ה-M60A3 פטון, אך בסופו של דבר בחרה מצרים במנוע עוצמתי יותר.

מיגון

נוספו לוחות מיגון עבור הצדדים ובחזית וגם בצריח. הטנק צויד במערכת הגנה מפני איומים בלתי קונבציונאליים ונוספה לו מערכת מיזוג אוויר סטנדרטית, זאת בנוסף למערכת כיבוי אש אוטומטית ו-6 מדוכות עשן.

עבירות

המנוע בטנק הוחלף למנוע דיזל מדגם TCM AVDS-1790-5A לו הספק של 908 כ"ס (677 קילוואט), ותיבת הילוכים עם שישה הילוכים. נוספו צינורות פליטה חדשים ומכל דלק גדול יותר בנפח של 1,312 ליטר, שהאריך משמעותית את טווח הפעולה, אך גם את גודל הטנק, והוסיף גלגל נוסף למזקו"ם. כמו כן, הוחלף המזקו"ם למזקו"ם ויקרס, הזהה לזה שבטנק ה-M-60.

חימוש

תותח הטנק הוחלף לתותח הזהה לזה של ה-M60 פטון. תותח מדגם M-68, והוא למעשה נגזרת אמריקאית של תותח ה-L7 הבריטי, לו קוטר של 105 מ"מ וקצב אש של עד 10 פגזים בדקה. נוספה עבור התותחן מערכת ראיית לילה ומד טווח לייזר, כמו כן הוחלפו הפריסקופים של התותחן ומערכת בקרת האש הוחלפה לזהה לזו של טנק ה-M-60A3. הטנק חמוש ב-34 פגזים בסך הכל. כמו כן, למפקד יש תקשורת רדיו עם טנקים אחרים. 
לטנק חימוש משני בדמות מקלע מקביל 7.62 מ"מ עם 3,500 כדורים, מקלע כבד 12.7 מ"מ (0.5 אינץ') מדגם M2 בראונינג עם 200 כדורים ו-6 מדוכות עשן שבכל אחת שני רימונים למטרות מיסוך.
קורס תכנות (צה"ל)

קורס תכנות הוא המסלול העיקרי בצה"ל להכשרת תוכניתנים.
תוכניתנים צבאיים הם חיילים, הכותבים ומתחזקים תוכנות ומערכות המידע הנמצאות בשימוש בצבא הגנה לישראל. המוסד הצבאי אשר מסמיך את התוכניתנים בצה"ל הוא בית הספר למקצועות המחשב (בסמ"ח). עד שנת 1994 הייתה בסמ"ח חלק מיחידת ממר"ם ולכן בוגרי הקורס עדיין מכונים "בוגרי ממר"ם".

קבלה לקורס תכנות

מלש"בים (מיועדים לשירות ביטחוני) לרוב מאותרים לקורס על ידי בסמ"ח, ולאחר מכן הם מקבלים זימונים למבחני מיון לוגיים, חשיבה אלגוריתמית (המבחן קרוי "מחשבון קרב"), אנגלית ולבסוף ראיונות אישיים. מלש"בים ממין זכר בעלי פרופיל צבאי קרבי (פרופיל 72 ומעלה) נדרשים לעבור מיון נוסף, בשל העדפת הצבא לשבצם ביחידות השדה. כמו כן, מלש"בים בעלי פרופיל קרבי נדרשים להציג אישור לימודים מבית הספר שבו הם לומדים, שמאשר את הגשתם לבגרות 10 יחידות לימוד מדעי המחשב, על מנת לקבל זימון למיון הראשוני של בסמ"ח (שאר המלש"בים לא נדרשים בידע קודם על מנת להתחיל את תהליך המיון). בנוסף, ישנם חיילים אשר מתקבלים לקורס תכנות גם במהלך השירות הצבאי שלהם - בדרך כלל קצינים ונגדים בקבע; חיילים אלו נדרשים להתחייב לשירות של חמש שנים מסיום הקורס.

התנהלות הקורס

בכל אחד מקורסי התכנות החניכים מקבלים כלים הבונים אותם להיות תוכניתנים צבאיים תוך הכרות עם שפות תכנות שונות, תכנות על פי סטנדרטים צבאיים ומקצועות מחשוב נוספים כגון מסדי נתונים, ארגון קבצים, מבנה המחשב, תקשורת נתונים ועוד. כמו כן מושם דגש רב על הערכים וההיבטים האישיותיים המצופים מתוכניתנים בצה"ל. הקורס מחולק לשלבים אשר בסופם מתקיים מבחן מסכם המכונה "מדרגה". כל "מדרגה" מסמנת אבן דרך מקצועית וסיכום פרק בקורס. לחניכים אשר גרים רחוק מהבסיס ניתנת האפשרות לשהות באכסניה, מפאת שעות הלימוד הרבות.
תלמי אפיון

תלמי אפיון (ביוונית: Πτολεμαῖος Ἀπίων; 150‏-145 לפנה"ס - 96 לפנה"ס בערך) היה נסיך מצרי מבית תלמי. בנו של תלמי השמיני ומלך קירנה.

ביוגרפיה

תלמי אפיון היה בנו של תלמי השמיני ("פיסקון") מלך מצרים, ושל פילגש ששמה אינה מצוין במקורות. יש המזהים את אותה פילגש עם אירנה (Eirene), שנודעה לה השפעה רבה בחצרו של תלמי השמיני. עם זאת, טענה זו אינה וודאית ואין לה עדויות ברורות. השם "תלמי" היה שם רווח מאוד בקרב משפחתו, והשם "אפיון" הוא ככל הנראה שם מצרי עתיק שנגזר משמו של האל המצרי אפיס. בין אחיו למחצה ניתן למנות את תלמי התשיעי ותלמי העשירי. 
הוא נולד ככל הנראה בין השנים 150-145 לפנה"ס. כאשר נולד, היה אביו מושל קירנאיקה שבלוב מטעם תלמי השישי. בשנת 145 לפנה"ס מת תלמי השישי, ואביו הוכתר כמלך. 
תלמי אפיון מונה לשליט קירנה מטעם אביו בתאריך לא ודאי. יש המתארכים את תחילת שלטונו לשנת מותו של אביו - 116 לפנה"ס, אולם יש הדוחים אותה לסביבות 100-109 לפנה"ס. על תקופת שלטונו לא ידוע דבר. על פי ההערכות בתחילה הוא שימש כמושל בלבד, אולם בהמשך, מן הסתם בתמיכת הרפובליקה הרומית, הוא הצליח לבסס את מעמדו כשליט עצמאי לחלוטין, ולהכריז על עצמו כמלך. בכתובת שתוארכה לשנת 100 לפנה"ס, נזכר "מלך המולך בקירנה". הוא מת בשנת 96 לפנה"ס. הוא מעולם לא נשא אשה ולא הוליד ילדים, ועם מותו הוריש בצוואתו את ממלכתו לרומא. עם זאת, האזור לא הפך לפרובינקיה רומית מיד, ובתחילה הרומאים העניקו לאזור עצמאות. רק בשנת 74 לפנה"ס השתלטו הרומאים סופית על המחוז.
משאלת לב

משאלת לב היא מלכ"ר בישראל, המהווה חלק מארגון בינלאומי, שייעודו הגשמת משאלות הלב של ילדים בגילאים שבין 3 ל-18 החולים במחלה מסכנת חיים.
המטרה היא יצירת חוויה בלתי נשכחת לילד החולה, המעשירה את חיי הילד ומשפחתו בתקווה ובכוח להתמודד עם קשיי המחלה.
מתחילת פעילותה בשנת 1996 הגשימה העמותה מעל 1700 משאלות של ילדים חולים.
רוב פעילות העמותה מבוססת על מערך של מתנדבים, הנתמכים בצוות קבוע קטן. הכנסת העמותה היא מתרומות בלבד.

הארגון הבינלאומי

ארגון Make A Wish נוסד בשנת 1980 בארצות הברית, כאשר קבוצת אנשים סייעה להגשמת משאלה של ילד חולה, שביקש להיות שוטר ליום אחד.
כיום פועלים ארגוני Make A Wish ב-48 מדינות, ובהם ישראל. מיום הקמתו של הארגון הוגשמו למעלה מ-230,000 משאלות ברחבי העולם.
הטארי

קריירה

הטארי הוקמה בשנת 2015 על ידי קלמנס האניגן ומתיאס האראלדסון אליהם הצטרף מאוחר יותר איינר סטפנסון. הלהקה הופיעה לראשונה באיסלנד בפסטיבל הרוק "Iceland Airwaves" בשנת 2016 כאשר הם חוזרים שנית לאירוע בשנת 2018.
הלהקה שחררה את ה-EP הראשון שלה "Neysluvara" ב-31 באוקטובר 2017, הוא כלל שני שירים - Ódýr ו-X. בחג פסחא של 2018 אירגנה הלהקה פסטיבל רוק בעצמה, ובדצמבר 2018 שחררה הלהקה את השיר "Spillingardans" שזכה בפרסים ובביקורות טובות באיסלנד.
הלהקה התמודדה בחצי הגמר הראשון של הקדם האיסלנדי שהתקיים ב-9 בפברואר 2019 עם השיר Hatrið Mun Sigra והעפילה ממנו לגמר יחד עם הרה ביורק, נציגת איסלנד באירוויזיון 2010. בגמר, הביסה הלהקה ארבעה זמרים שונים כאשר הבולט מביניהם הוא פרידריק אומאר (שהתחרה כחלק מצמד באירוויזיון 2008) אשר הגיע למקום השני בקדם.

אירוויזיון 2019

לאחר הוצאת השיר "Spillingardans" טענה הלהקה שהיא מתפרקת עקב "אי הצלחה במשימתם להביא לנפילתו של הקפיטליזם". ההודעה על הפירוק התבררה כמתיחה של הלהקה לאחר שבינואר 2019 נחשף כי הלהקה היא אחת מ-10 המתמודדות בקדם האירוויזיון האיסלנדי "Songvakepnin 2019" וכי היא תנסה להגיע לאירוויזיון 2019 שיתרחש בתל אביב, ישראל.
הלהקה נתפסה בהצהרה פוליטית כאשר הודיעה כי "אם תנצח בקדם תבקש למחות נגד מדיניות ישראל בנושא הפלסטינים". מאוחר יותר, הזמינה הלהקה האיסלנדית את ראש ממשלת ישראל, בנימין נתניהו לקרב היאבקות איסלנדית (גלימה) "ברוח ידידותית". הלהקה ציינה כי הוא יתקיים ב-19 במאי 2019 בתל אביב. במידה ונתניהו ינצח בקרב יועברו מספר איים בדרום איסלנד לריבונות ישראלית, אך במקרה ניצחון של הטארי תוקם מדינת BDSM בישראל. גם לאחר שנבחרה הלהקה לייצג את איסלנד באירוויזיון 2019, התבטאו חברי הלהקה כנגד ישראל בראיונות שונים: "האירוויזיון הוא דבר יפה. הוא נולד ברוח של אחדות ושלום. אבל הוא נערך במדינה שאינה דוגלת באחדות אלא בקונפליקט. אנחנו מרגישים שזה אבסורד ואנחנו רוצים להביע ביקורת שתוביל לדיון בנושא". כשהראו את הלהקה במהלך חלוקת הנקודות, הם הציגו צעיפים עם דגל פלסטין, וזכו לקריאות בוז מהקהל. שבוע לאחר התחרות, הלהקה שיחררה את הסינגל "KLEFI / SAMED (صامد)" (תא/זקוף) יחד עם הזמר הפלסטיני בשאר מוראד ממזרח ירושלים, הקליפ צולם באזור יריחו בזמן שהלהקה שהתה בישראל לצילומי גלוית האירוויזיון באפריל.
אוזג'אן דניז

ביוגרפיה

משפחתו של דניז ממוצא כורדי. הוא נולד באנקרה, וגדל באיידן. את קריירת המשחק שלו החל בימי התיכון כשהציג מופעי תיאטרון שהוא כתב בעצמו, במועדוני תיאטרון חובבים מקומיים. מופע האורקסטרה הראשון שלו היה ב-1985 באיידן. ב-1988, עבר לאיסטנבול וב-1998 לגרמניה כדי לעסוק במוזיקה. הוא התגלה על ידי קבוצת מפיקים מוזיקליים במינכן בגרמניה. אלבום הבכורה שלו "Ağlattın Beni" יצא לאור ב-1992. את פרסומו קיבל כאשר יצא האלבום "Meleğim" ב-1993. ב-1994, יצא לאור אלבומו "Beyaz Kelebeğim". ב-1994, שיחק בסרט "Ona Sevdiğimi Söyle". ב-1997, לאחר שירותו הצבאי, יצא אלבומו "Yalan mı" והוא החל לשחק בסדרת הטלוויזיה שנקראה באותו השם.
ב-1999 שיחק בסדרת הטלוויזיה "Aşkın Dağlarda Gezer" שכתב בעצמו.
ב-2002, כיכב בתפקיד הראשי בסדרה "Asmalı Konak". דניז כתב את התסריט וגם ביים את הסרט Ya Sonra? (אשר תורגם לאנגלית כ-And Then What?). הסרט היה מהסרטים הרווחים ביותר בטורקיה ב-2011.דניז היה שותף להפקת הסדרה וכתיבת התסריט (מדובר בסדרה אהבה אסורה)
דניז זכה לפרסום בישראל לאחר ששיחק בתפקיד הראשי בטלנובלה הכלה מאיסטנבול. בנוסף, לאחר 8 שנים שבהן לא הופיע על במה, דניז הגיע לישראל באפריל 2019 לשתי הופעות בהיכל מנורה מבטחים. במופע שר משיריו ואירח גם את אסלי אנבר, המשחקת את כלתו בסדרה.
עזנה, קיסר אקסום

עֵזָנָה (געז: ዔዛና) היה קיסר קיסרות אקסום בין השנים 325–356 לערך שהיום ממוקמת בתיגראי, צפון אתיופיה, אריתריאה תימן, דרום ערב הסעודית, צפון סומליה, ג'יבוטי, צפון סודאן ודרום מצרים. הוא נשא בתואר "מלך סבא סאלחן חימיר ודו-ראיידן". הוא היה השליט הראשון של אקסום שאימץ את הנצרות בשנת 334. המסורת גורסת שעזנה ירש את אביו אלה אמידה כאשר עוד היה ילד, אמו סופיה שימשה כסגניתו.
הוא היה הקיסר הראשון לאחר זוסקאלס (שהיה השליט הידוע הראשון של אקסום) שהוזכר על ידי היסטוריונים בני זמנו. מה שהוביל את סטוארט מאנרו-האי לקבוע שעזנה היה "השליט המפורסם ביותר מבין קיסרי אקסום בתקופה שלפני כלב".
מחנכו האישי פרומנטיוס הסורי נתמנה על ידי הפטריארך אלכסנדריה לאבונה הראשון (געז:"אבינו",הגמון) של הכנסייה האתיופית. שרידי מכתב של קונסטנטיוס, קיסר רומא תומך המינות האריאנית שנשלח לעזנה ולאחיו סזאנה שבו ביקש לשלוח את פרומנטיוס לאלכסנדריה לבירור טעויות של דוקטרינה, מאנרו-האי מניח שעזנה התעלם או דחה את הבקשה.
עזנה השיק מספר קמפיינים צבאיים שאותם תיעד ברישומיו. זוג כתובות בשפת הגעז שנימצאו במרואה מהוות הוכחה למבצע שנעשה במאה הרביעית על ידי עזנה או יורשיו. יש חוקרים חוקרים הסבורים שאקסום בעצם השמידה את ממלכת כוש ואחרים מנגד מציינים שהוכחות ארכאולוגיות מצביאות על החלשות פוליטית וכלכלית במרואה בסביבות 300 לספירה.
בכמה מהמטבעות שנטבעו בזמנו מופיע ביוונית המוטו TOYTOAPECHTHXWPA-"שיכול לשמח את האנשים". מספר מטבעות שנושאים את שמו נמצאו במספר אתרים ארכאולוגים בהודו בסוף שנות ה-90, מה שמרמז על קשרי מסחר בין המדינות. מאפיין נוסף של אקסום לאחר שעזנה התנצר היה שנוי המטבעות מאיורים פגאנים לאיורים עם צלבים. עזנה הקים גם אובליסקים רבים בממלכתו.
עזנה ואחיו סאזנה, קיבלו תואר של קדושים על ידי הכנסייה האתיופית וב-1 באוקטובר נקבע יום הזבח שלהם.
פייר-ז'ול הצל

ביוגרפיה

הצל נולד בעיירה שארטר, ולמד משפטים בשטרסבורג. לאחר מכן ייסד בשנת 1837 חברה להוצאה לאור של ספרים. בשנת 1841 החל לפרסם את "הקומדיה האנושית" של בלזק ולאחר מכן את יצירותיהם של ויקטור הוגו ואמיל זולא. שנתיים מאוחר יותר, ב-1843, ייסד מגזין לנוער בשם Nouveau magasin des enfants ("המגזין החדש לילדים"). 
דעותיו של הצל היו ליברליות, ובשנת 1848, לאחר נפילת המלוכה בצרפת, הפך לראש לשכתו של אלפונס דה למרטין שהיה בתקופה זו שר החוץ של צרפת ולאחר מכן קיבל את משרד הצי. הצל יצא לגלות מרצון לבלגיה אחרי הפיכה ביוזמתו של נפוליאון השלישי וכינון האימפריה השנייה. הצל המשיך בפעילותו הפוליטית בחו"ל, אך לא זנח את הוצאת הספרים שלו ופרסם פמפלטים של הוגו שכוונו נגד נפוליאון.
עם חזרתו של המשטר הליברלי שב הצל לצרפת והוציא לאור את יצירותיהם של פייר-ז'וזף פרודון ושל שארל בודלר. כמו כן, הוציא מחדש קובץ אגדות וסיפורים פרי עטו של שארל פרו. האיורים הוכנו במיוחד למהדורה זו על ידי גוסטב דורה. הוא יזם את הקמתו של מגזין בשם "הספרייה המשפחתית המאוירת" (Bibliothèque illustrée des Familles), שבהמשך שונה שמו ל"מגזין החינוך והבידור" (Magasin d'éducation et de récréation). הרעיון היה לקבץ יחד סופרים ומדענים לכתיבת תוכן חינוכי. 
תהילתו יצאה בעיקר על הוצאת קובץ סיפוריו של ז'ול ורן בשם "מסעות מופלאים". הסיפורים ראו אור במגזין שיזם הצל. הסיפורים פורסמו בחלקים על בסיס דו-שבועי. לאחר שכל הפרקים פורסמו, הם קובצו לספר ויצאו לחנויות. היציאה לחנויות הייתה בדרך כלל לקראת סוף השנה, על מנת לאפשר את קניית הספר כמתנת חג המולד לילדים. הספרים פורסמו בשלושה פורמטים עיקריים: חסכוני ללא איורים, ספרים בפורמט קטן עם איורים אחדים, וספרים בפורמט גדול יותר עם איורים רבים יותר. הסוג השלישי הוא הפופולרי ביותר בקרב אספנים.
הצל כתב כמה יצירות לילדים תחת שם העט פ' ז' סטאל (בכתיב לועזי: P.J. Stahl).
פייר-ז'ול הצל נפטר במונטה קרלו בשנת 1886. לאחר מותו המשיך בנו לנהל את עסקי ההוצאה לאור שלו, ולאחר מכן ירשה אותם הוצאת הספרים "האשט" (Hachette Livre) בשנת 1914.
ניקולס חייק

רקע אישי

חייק היה השני מתוך שלושה ילדים שנולדו בביירות לאם לבנונית ואב לבנוני-אמריקאי, שניהם ממשפחות נוצריות יווניות אורתודוקסיות מנפת אל-כורה במחוז צפון לבנון. אביו הוכשר כרופא שיניים באוניברסיטת לויולה הקתולית בשיקגו.
חייק עצמו הוכשר ועבד בתחילת דרכו כאקטואר בחברת הביטוח סוויס-רה בשווייץ, לאחר מכן ניהל זמן קצר את חברת ההנדסה של חמיו, אדוארד מצגר. לאחר זמן קצר פרש וב-1963 הקים חברת ייעוץ שווייצרית בשם "חייק הנדסה" (Hayek Engineering) שגדלה תוך זמן קצר באופן מרשים. עד 1979 היו לחברה כ- 300 לקוחות מ-30 מדינות.

סווטש - והתחייה מחדש של השעונים השווייצרים

אחרי מלחמת העולם השנייה ייצרה שווייץ 80% מהשעונים בעולם, אך בעקבות התחרות עם החברות היפניות והיצור הזול במזרח אסיה חלקה הלך וירד. בתחילת 1980, כאשר חברת סייקו היפנית הגישה הצעת רכישה למספר מותגים שווייצריים, סברו האנליסטים שחוץ ממספר מפעלי נישה, לתעשיית השעונים בשווייץ אין עתיד.
חייק הוזמן אז כדי לגבש טיוטה למיזוג שתי יצרניות שעונים שווייצריות גדולות - ASUAG ו-SSIH, על מנת להשיג מהיפנים את הצעת הרכישה הטובה ביותר, אך הוא עשה יותר מאשר לכתוב טיוטה – הוא הוביל את המיזוג ולאחר מכן הוביל קבוצת רכישה וקנה את החברה החדשה מתוך מטרה להתחרות ביפנים במגרש שלהם – בזירת המחיר.
החברה נוסדה רשמית בשנת 1982 בשם SMH ("Swiss Corporation for Microelectronics and Watchmaking Industries"). הדבר הראשון שחייק עשה כיו"ר ומנכ"ל החברה החדשה היה להוזיל עלויות. הוא ביטל פסי ייצור כפולים, שיפר את האוטומציה, והורה למהנדסים להקטין את מספר החלקים בשעון, ולעבור לפלסטיק.
אך חייק עשה הרבה יותר מכך. בדומה לסטיב ג'ובס והאייפד שנים מאוחר יותר, הוא הפך את שעוני הפלסטיק לאביזר אופנה ובנה שוק עולמי חדש. החברה בנתה מותג חדש בשם Swatch, בדגמים וצבעים נועזים הפונים בעיקר לצעירים.
המשמעות המקורית של שם השעון סווטש נבעה מהלחם בסיסים של המילים באנגלית "Second Watch" ("שעון שני"). זאת משום שבתחילה הוא שווק כשעון חליפי לשעון היוקרתי הקבוע של לקוחותיה, והוצג כרעיון חדש של שעונים יומיומיים פשוטים.
השעון החדש הוצג בציריך ב-1 במרץ 1983. היו בו 51 חלקים בסך הכל (לעומת מספר כפול ויותר בשעון מסורתי) והוא היה בעל רצועה שחורה. לאחר השנה הראשונה נמכרו 1.1 מיליון שעונים. בשנה השלישית כבר נמכרו 12 מיליון שעונים. ההצלחה הייתה כה גדולה שחייק שינה ב-1998 את שם התאגיד ל- Swatch Group.
המיתוג, החומר והעיצוב הקליל הפכו את מוצרי המותג לפופולריים ומזוהים עם תרבות הפופ, ועם הזמן אף זכו להומאז'ים שונים, בין השאר בטיימס סקוור, ועד שיתופי פעולה עם אמנים ומעצבי אופנה כפראדה. עם הזמן נוספו קווים נוספים למותג הכוללים גם שעונים עשויים בחלקם מתכת, וקולקציית תכשיטים.

מותו וממשיכיו

חייק נשאר נשוי לאותה אישה כ-60 שנה, גר באותה בית עשרות שנים, סירב להעסיק נהג, והמשיך להיות פעיל בקהילה המקומית.
הוא מת מדום לב בלתי צפוי ב-28 ביוני 2010 במהלך יום עבודה שגרתי במטהו שבביל\ביין. במותו בגיל 82 היה מדורג במקום 232 ברשימת עשירי העולם, עם הון משוער של $3.9 מיליארד דולר.
בתו ניילה חייק, ילידת 1951, לקחה את מקומו כיו"ר החברה, ובנו ניק (ג'ורג' ניקולס ג'וניור), יליד 1954, החליפו בתפקיד המנכ"ל.
רעו

רְעוּ הוא השישי ברשימת האנשים המנויים בתנ"ך בעשרת הדורות שבין נח לאברהם (בראשית יא יח; יא כא; דברי הימים א א כה), בנו של פלג ואביו של שרוג. הוא נולד בשנת א'תשפ"ז לבריאת העולם (1974 לפנה"ס) ומת בשנת ב'כ"ו (1735 לפנה"ס).

מקור השם

השם רעו לא נתפרש בתנ"ך. אולם מקבילות לו – כנראה שמות ארמיים – מופיעות בכתבים נאו-אשוריים מנינוה (המאה ה-7 לפנה"ס) בצורות Ra’u וגם Ra’unanu. השם מופיע באלף הראשון לפנה"ס בכתבים עבריים חוץ-מקראיים, וגם באמורית, פיניקית (פונית), ובמיוחד באכדית בתקופות רבות.
עיצורי השם – רע"ו – אולי מקבילים לצורה רע"ה שבשפה השמית המערבית, שבין משמעויותיו: "לרעות" (בשדה), "להתחבר" (לאדם), וגם להיות שבע או שלו. לכן משמעותו כשם תואר יכולה להיות "רועה", "ידיד", "איש נעים" (כלפי אחרים), וגם "נעים" כתואר.
שם זה יכול להתחבר גם אל שמות האל כמאפיין לתוארי האל, או במקרה של השם "אל" גם לתאר את האדם שנושא שם זה כ"ידיד האל" (בדומה לשם "ידידיה"), כמו בשם המקראי המקביל "רעואל". ייתכן גם ש"רעו" המקראי מהווה קיצור של "רעואל".
לוקרטיוס

De Rerum Natura

יצירתו הגדולה "על טבע היקום" (De Rerum Natura), שיר דידקטי רחב-יריעה במשקל הקסמטרי, המופנה לידידו ממיוס ומסכם לו את עיקרי תפיסת האסכולה האפיקוראית, מהווה את הסיכום המלא והממצה ביותר לתורת אפיקורוס שנשתמר עד ימינו אנו.
היצירה מחולקת לשישה ספרים:
הספר הראשון מביא דברי פתיחה ופניה לממיוס, מציג מבוא את התפיסה האטומיסטית של אפיקורוס, ודברי התנגדות לתפיסות השונות של הרקליטוס, אמפדוקלס, ואנכסגורס.
הספר השני מרחיב על התפיסה האטומיסטית ביתר פירוט, הדן בתנועות האטומים ובתכונותיהם, ומציג את הרעיון של קיום עולמות נוספים.
הספר השלישי עוסק ביחס הגוף והנפש, מציג את התפיסה שהנפש אינה יכולה לחיות בנפרד מהגוף, מתעמת עם תפיסות של הישארות הנפש, ויוצא כנגד הפחד מפני המוות.
הספר הרביעי דן בעיקר בתורת ההכרה, ועוסק בפעולת החושים וביכולתנו לקלוט מידע על המציאות ולתפוסו באמצעותם, וכמו כן מכיל דברי ביקורת על תפיסת התכליתיות של הטבע.
הספר החמישי עוסק בהיווצרות העולם, גרמי השמים, התפתחות הצמחייה ובעלי-החיים (ובכלל זה מכיל רעיונות מוקדמים על תאוריית הברירה הטבעית), והתפתחות התרבות האנושית על מרכיביה - מסגרת המשפחה, השפה, האש, החוק והמשפט, הדת והמלאכות והאמנויות השונות.
הספר השישי עוסק בהסברים לתופעות טבע חריגות - הברק והרעם, הקשת בענן, רעידות-האדמה, התפרצויות הרי-געש, ומחלות. הוא מסתיים בתיאור המגפה הגדולה באתונה בימי המלחמה הפלופונסית.
ג'רי דאגלס

חייו

נולד בשם ג'רלד רובינשטיין בצ'לסי שבמסצ'וסטס, שם גדל וחונך. הוריו היו מהגרים יהודים ממזרח אירופה. בשנת 1950 סיים את לימודיו בתיכון המקומי בצ'לסי, ומשם המשיך לאוניברסיטת ברנדייס, שם רכש תואר ראשון בכלכלה. לאחר לימודיו בברנדייס המשיך ללימודי משפטים במנהטן, אך פרש לאחר שמונה חודשים בלבד, והחל להיבחן לתפקידי משחק, בתקווה להיות שחקן. חוסר הידע שלו במשחק תסכל אותו והוא עזב את ניו יורק יחד עם אשתו באותה עת, השחקנית ארלין מרטל, ובתם המשותפת. השלושה עברו להתגורר בעמק סן פרננדו, לוס אנג'לס, שם החל דאגלס לעבוד כסוכן ביטוח. בלילות לקח שיעורי משחק. בהמשך זכה דאגלס בתפקיד במחזה, עליו קיבל ביקורת מצוינת. אירוע זה הוביל אותו להשתמש בשירותיו של סוכן שחקנים. בקליפורניה המשפחה גדלה כאשר אשתו ילדה בן.
במשך מספר שנים הופיע דאגלס בסדרות טלוויזיה שונות, דוגמת "משימה בלתי אפשרית", בהן שיחק בדרך כלל את האיש הרע. בשלב מסוים החליטה אשתו לעבור להתגורר בעיר כרמל, בצפון מדינת קליפורניה, ולקחה איתה את ילדיהם. דאגלס, שלא רצה לוותר על משפחתו, עזב את לוס אנג'לס והצטרף אליהם. בני הזוג התגרשו בכל זאת, ודאגלס חזר ללוס אנג'לס במטרה להמשיך בקריירת המשחק שלו. דאגלס ואשתו ניהלו קרב משפטי על אחזקת ילדיהם, בו הוא ניצח.
בשנת 1982 לוהק דאגלס לתפקיד ג'ון אבוט, הפטריארך של משפחת אבוט, והמייסד של תאגיד הקוסמטיקה "ז'בו" באופרת הסבון "צעירים חסרי מנוח". דאגלס שיחק בסדרה במשך 24 שנים, עד תום החוזה שלו בשנת 2006. עם זאת, גם לאחר תום החוזה שלו הוא שב להופיע בסדרה כשחקן אורח.
בשנת 1985 נישא לקימברלי בנקייר, הצעירה ממנו בכעשרים שנה, והשניים חולקים בן משותף.
קודם להופעתו באופרת הסבון המצליחה, וגם במקביל אליה הופיע דאגלס בעשרות סדרות וסרטים. בנוסף לקריירת המשחק, דאגלס הוא גם זמר המופיע בבתי קזינו ואולמות ברחבי ארצות הברית וקנדה. בשנת 2007 הוא הוציא לאור אלבום: "The Best Is Yet to Come", הכולל שירי ג'אז ושירים מהופעותיו.